નાના છોકરાને સ્કુલમાં આખો ચોક હાથમાં આવે અને એની સિગારેટ બનાવી પીતો હોય એમ ઘણીવાર લોકો ખુબ નાની અમથી વાતમાં રોમાંચિત થઇ ઉઠે, અને એમાં ખોટુંય શું છે ? ‘પેલીએ સ્માઈલ આપ્યું’, ‘એનો SMS આવ્યો’, ‘NRI છોકરીનું માંગુ આવ્યું’, જેવી ટીંચુકડી ખુશીઓ હોય, પછી ભલે એ NRI છોકરી હિન્દીમાં ‘મોટી’ કહેવાય તેવી હોય ! ચાલુ બસમાં દોડીને ચઢેલા પેસેન્જરને જગ્યા મળે ત્યારે એનાં મોઢા પરનો વિજય ભાવ જોજો. મોઢું હસું હસું થઇ જાય, ને રૂમાલથી મોઢા પરનો પરસેવો લૂછતો જાયને મલકાતો જાય, જાણે બસ મળવી એ વૈકુંઠ મળવા જેવી મોટી વાત ન હોય !